कांग्रेस के खिलाफ प्रचार पर टीम अन्ना में बढ़ी दरार  
टीम के सदस्य संतोष हेगड़े ने कहा कि वह कांग्रेस के हिमायती नहीं हैं, लेकिन चाहते हैं कि भ्रष्टाचार के खिलाफ यह मुहिम गैर-राजनीतिक रहे तो अच्छा है।
हिसार लोकसभा उपचुनाव में कांग्रेस के खिलाफ मोर्चा खोलना टीम अन्ना के लिए भारी पड़ रहा है। टीम अन्ना के एक और अहम सदस्य जस्टिस संतोष हेगड़े ने कांग्रेस के खिलाफ प्रचार की कड़ी आलोचना की है।एनडीटीवी से बातचीत में संतोष हेगड़े ने कहा कि जिस समय कांग्रेस के खिलाफ प्रचार का फैसला लिया गया, अगर वह उस बैठक में मौजूद होते, तो उसका कड़ा विरोध करते। हेगड़े ने साफ किया कि वह कांग्रेस के हिमायती नहीं हैं, लेकिन चाहते हैं कि भ्रष्टाचार के खिलाफ यह मुहिम गैर-राजनीतिक ही रहे तो अच्छा है।  इससे पहले इसी मुद्दे को लेकर टीम अन्ना के दो अहम सदस्यों- वी राजागोपाल और मैग्सेसे अवॉर्ड से सम्मानित राजेंद्र सिंह कोर कमेटी छोड़ने का ऐलान कर चुके हैं।